ΓΡΑΠΤΗ ΕΡΩΤΗΣΗ E-1499/96 υποβολή: David Martin (PSE) προς την Επιτροπή (12 Iουνίου 1996)

Θέμα: Eτήσια γενική έκθεση

Η ετήσια γενική έκθεση της Επιτροπής επί της δραστηριότητας της Ευρωπαϊκής Ενώσεως περιέχει αριθμό στατιστικών στοιχείων που φαίνονται να αντικρούουν αντίστοιχα στοιχεία από άλλες πηγές:

1. Η παράγραφος 1050 δηλώνει ότι το Συμβούλιο πραγματοποίησε 76 συνόδους το 1995, ενώ η Υπηρεσία Τύπου του Συμβουλίου δηλώνει ότι οι συνεδριάσεις ήταν 79.

2. Η έκθεση παραπέμπει (παράγραφος 690) σε 4 κοινές δράσεις που εγκρίθηκαν σύμφωνα με το άρθρο Ι3 της Συνθήκης για την Ευρωπαϊκή Ένωση, ενώ το ετήσιο ψήφισμα του Ευρωπαϊκού Κοινοβουλίου ( Έκθεση Μatutes, αιτιολογική έκθεση, παράγραφος ΙΙ3) αναφέρει 10 κοινές δράσεις. Παρόμοια διαφορά μεταξύ των ως άνω πηγών υπάρχει και αναφορικά με τον αριθμό των κοινών θέσεων (12 ή 13).

3. Η έκθεση (παράγραφος 959) παραπέμπει σε 4 συμβάσεις που καταρτίσθηκαν στο πλαίσιο του τίτλου VI της Συνθήκης (Δικαιοσύνη και Εσωτερικές Υποθέσεις), ενώ το ψήφισμα του Κοινοβουλίου με ημερομηνία 14 Δεκεμβρίου καταγράφει 5 συμβάσεις ως άνω.

4. Η Επιτροπή παραλείπει, εν αντιθέσει προς προηγούμενες ετήσιες εκθέσεις, τον αριθμό αποφάσεων που έλαβε η ίδια στο πλαίσιο των δικών της εξουσιών (παράγραφος 1057).

5. Οι αριθμοί που αφορούν τις εργασίες του Ευρωπαϊκού Κοινοβουλίου το 1995 (πίνακας 21 της ετήσιας γενικής εκθέσεως) διαφέρουν ελαφρώς από εκείνους που δημοσίευσε το ίδιο το Κοινοβούλιο (Δελτίο του Ευρωπαϊκού Κοινοβουλίου αριθ. 2/Α/1996, 12 Φεβρουαρίου 1996).

Θα ήθελε, παρακαλώ, η Επιτροπή να σχολιάσει αυτά τα στοιχεία και, εάν ΧΡΕΙΑΖΕΤΑΙ να προβεί στη σχετική διόρθωση;

Απάντηση του κ. Santer εξ ονόματος της Επιτροπής (11 Ιουλίου 1996)

1. Ο αριθμός των 76 συνόδων που αναφέρεται στην Γενική Έκθεση 1995 αναφέρεται στις τακτικές, αριθμημένες, συνόδους του Συμβουλίου (από τη σύνοδο αριθ. 1824 - Συμβούλιο «οικονομικές και νομισματικές υποθέσεις» της 16ης Ιανουαρίου - έως τη σύνοδο αριθ. 1899 - Συμβούλιο «αλιεία» της 21ης και 22ας Δεκεμβρίου). Ο αριθμός των 79 συνόδων στον οποίο αναφέρεται το Αξιότιμο Μέλος του Κοινοβουλίου περιλαμβάνει επίσης τρεις έκτακτες μη αριθμημένες συνόδους: την προετοιμασία της δεύτερης υπουργικής διάσκεψης για την επαναδιαπραγμάτευση της τέταρτης Συμφωνίας Lomι, στις 15 Φεβρουαρίου 7 τη σύνοδο που αφιερώνεται στο 8ο Ευρωπαϊκό Ταμείο Ανάπτυξης της 22 Ιουνίου 7 και τη σύνοδο που διεξήχθη στη Γενεύη και αφορά τις διαπραγματεύσεις για τις υπηρεσίες στο πλαίσιο του Διεθνούς Οργανισμού Εμπορίου στις 30 Ιουνίου.

2. Η Γενική Έκθεση αναφέρει τις δέκα κοινές δράσεις που εγκρίθηκαν σύμφωνα με το άρθρο Ι3 της Συνθήκης για την Ευρωπαϊκή Ένωση το 1995. Η παράγραφος αριθ. 690 αναφέρει μόνο τις τέσσερις πιο σημαντικές αλλά οι υπόλοιπες έξι που ολοκληρώνουν, παρεκκλίνουν ή τροποποιούν υφιστάμενες ενέργειες αναφέρονται σε άλλες παραγράφους (αριθ. 695, 697 και 845). Αφετέρου όσον αφορά τις κοινές θέσεις που εγκρίθηκαν βάσει του άρθρου Ι2, μόνο οι δώδεκα οι οποίες αποτελούν αντικείμενο απόφασης αριθμημένης και δημοσιευμένης στην Επίσημη Εφημερίδα αναφέρονται στην παράγραφο αριθ. 690 της Γενικής Έκθεσης. Η δέκατη τρίτη στην οποία αναφέρεται το Αξιότιμο Μέλος του Κοινοβουλίου και η οποία εκδόθηκε στις 6 Οκτωβρίου και αφορά την ενδεχόμενη συνένωση των διπλωματικών αποστολών δεν έχει δημοσιευθεί στην Επίσημη Εφημερίδα.

3. Όπως αναφέρεται στην παράγραφο αριθ. 959 της Γενικής Έκθεσης τέσσερις συμβάσεις υπογράφηκαν το 1995 στο πλαίσιο του τίτλου VI της Συνθήκης για την Ευρωπαϊκή Ένωση. Η σύμβαση σχετικά με τις διαδικασίες αφερεγγυότητας που δεν περιλαμβάνεται στην παράγραφο αυτή αλλά στην οποία αναφέρεται το ψήφισμα του Κοινοβουλίου της 14ης Δεκεμβρίου, δεν έχει υπογραφεί αλλά έχει κατατεθεί μόνον προς υπογραφή των κρατών μελών στις 23 Νοεμβρίου 1995. Η διαδικασία υπογραφής δεν έχει ακόμη ολοκληρωθεί. Επιπλέον, η σύμβαση αυτή δεν υπάγεται στον τίτλο VI της Συνθήκης για την Ευρωπαϊκή Ένωση αλλά στο άρθρο 220 της συνθήκης ΕΚ.

4. Για τεχνικούς λόγους τα αριθμητικά στοιχεία σχετικά με τις αυτόνομες πράξεις που εξέδωσε η Επιτροπή το 1995 δεν μπόρεσαν να δοθούν εγκαίρως για την έκδοση της Γενικής Έκθεσης. Τα στοιχεία αυτά είναι τα ακόλουθα: αποφάσεις 3025 7 κανονισμοί 2801 7 γνωμοδοτήσεις 298 7 οδηγίες 35 και συστάσεις 25.

5. Ο πίνακας αριθ. 21 της Γενικής Έκθεσης σχετικά με τις κοινοβουλευτικές εργασίες για το 1995, δόθηκε στην Επιτροπή από το Κοινοβούλιο τον Ιανουάριο του 1996.